Atletikkens forhindringsløb afvikles som udgangspunkt over 3000 meter, det vil sige syv en halv omgang på en 400 meter bane. Den første halv runde vil løberne ikke møde nogen forhindringer, men i hver af de syv resterende omgange vil de støde på 4 forhindringer udover vandgraven, 35 forhindringer skal forceres, 28 bomme og syv gange over vandgraven. For ungdom og veteraner er distancen dog kun 2000 meter. Standardreglerne for højden af bommene er for mænd 914 mm (en engelsk yard) og for kvinder 762 mm, i modsætning til eksempelvis hækkeløb står bommene fast, så man ikke vælter dem i tilfælde af nærkontakt. Den danske rekord er på 8.23.56 og indehaves af Flemming Jensen, Frederiksberg IF. Den er sat tilbage i sommeren 1987. Siden har der ikke været nogle løbere i samme klasse i disciplinen, der er blevet domineret af folk som Peder Troldborg, Morten Tjalve og Poul Grenå. Steen Walter, Sparta, forsøgte i 2006 at kvalificere sig til EM på 3000 m, men uden held.